**วันที่ 6 มีนาคม 2567**

**รัฐมนตรีเกษตรฯ มอบนโยบายแก่เจ้าหน้าที่ ส.ป.ก. ในโอกาสครบรอบ 49 ปี คล้ายวันสถาปนา ส.ป.ก. พร้อมชูแนวคิด“Fast Forward To the Future พลิกโฉม เพิ่มมูลค่า มุ่งสู่อนาคตที่ยั่งยืน”**

ร้อยเอก ธรรมนัส พรหมเผ่า รัฐมนตรีว่าการกระทรวงเกษตรและสหกรณ์ เปิดเผยภายหลังเป็นประธานพิธีเปิดงานวันคล้าย  
วันสถาปนาสำนักงานการปฏิรูปที่ดินเพื่อเกษตรกรรม (ส.ป.ก.) ครบรอบ 49 ปี พร้อมมอบรางวัลข้าราชการพลเรือนและลูกจ้างประจำดีเด่น ประจำปี พ.ศ. 2566 รางวัล Talent of the year ประจำปี พ.ศ. 2566 รางวัลชนะเลิศการประกวดออกแบบตราสัญลักษณ์ครบรอบ 49 ปี (ส.ป.ก.) รางวัลชนะเลิศเรียงความเนื่องในวันคล้ายสถาปนา ครอบรอบ 49 ปี รางวัลหน่วยงานยกย่องเชิดชูเกียรติและบุคคลที่ร่วมสร้างผลงานต้นแบบ ประจำปี พ.ศ. 2567 และรางวัลชนะเลิศสื่อคุณธรรมในการป้องกัน การทุจริต ไม่ยอม ไม่ทน ไม่เฉย ในรูปแบบ Digital โดยมี นายไชยา พรหมา รัฐมนตรีช่วยว่าการเกษตรและสหกรณ์ นายอนุชา นาคาศัย รัฐมนตรีช่วยว่าการเกษตรและสหกรณ์ นายประยูร อินสกุล ปลัดกระทรวงเกษตรและสหกรณ์ และนายวิณะโรจน์ ทรัพย์ส่งสุข เลขาธิการสำนักงานการปฏิรูปที่ดินเพื่อเกษตรกรรม ผู้บริหาร และเจ้าหน้าที่เข้าร่วม ณ ห้องประชุมไชยยงค์ ชูชาติ ถนนราชดำเนินนอก กรุงเทพฯ ว่า “ตลอดระยะเวลา 49 ปี ที่ผ่านมา แสดงให้เห็นถึงความมุ่งมั่นของ ส.ป.ก. ในการดำเนินภารกิจไปสู่เป้าหมายขององค์กร เพื่อพัฒนาและยกระดับคุณภาพชีวิตเกษตรกรในเขตปฏิรูปที่ดิน โดยเฉพาะการดำเนินการเปลี่ยน ส.ป.ก. 4-01 เป็นโฉนดเพื่อการเกษตร ซึ่งถือเป็นการปรับปรุงและพัฒนาสิทธิในที่ดินเกษตรกรรม สร้างความมั่นคงในการถือครองและการใช้ประโยชน์ในที่ดิน และสร้างโอกาสในการเข้าถึงแหล่งทุนที่เพิ่มขึ้นซึ่งจะช่วยให้เกษตรกร สามารถเติบโตและแข่งขันต่อไปได้ท่ามกลางความผันผวนทางเศรษฐกิจที่เป็นอยู่ในปัจจุบันและอนาคต นอกจากนี้ ได้มอบนโยบายให้แก่เจ้าหน้าที่ ส.ป.ก. ทั้งส่วนกลางและภูมิภาค โดยให้ปฏิบัติงานด้วยความมุ่งมั่น ซื่อสัตย์ ยึดถือกฎหมาย และประโยชน์ของเกษตรกรเป็นสำคัญ เพื่อให้ภาคการเกษตรและคุณภาพชีวิตของเกษตรกรไทยเติบโตอย่างมั่นคงยั่งยืนด้วย”

ด้าน นายวิณะโรจน์ ทรัพย์ส่งสุข เลขาธิการสำนักงานการปฏิรูปที่ดินเพื่อเกษตรกรรม กล่าวเพิ่มเติมว่า ในปี 2566 ส.ป.ก. ทำการจัดที่ดินและมอบ ส.ป.ก. 4-01 ไปแล้ว 251,693 ไร่ 25,441 ราย ออกโฉนดเพื่อการเกษตรทั่วประเทศ 67 จังหวัด 28,815 ฉบับ เกษตรกร 24,776 ราย พื้นที่ 236,278 ไร่ (ข้อมูล ณ วันที่ 27 กุมภาพันธ์ 2567) ทั้งนี้ มีการใช้เทคโนโลยีแผนที่มาใช้สนับสนุนการปฏิรูปที่ดิน เช่น โดรน RTK และ GIS เป็นต้น การพัฒนาโครงสร้างพื้นฐานการเกษตร ระหว่างปี พ.ศ. 2560 – 2567 มีการสร้างคลองส่งน้ำ 4 แห่ง ขุดลอกแหล่งน้ำ 85 แห่ง โรงสูบน้ำ 2 แห่ง ฝายชะลอน้ำชั่วคราว 1085 ฝาย ถนน 70 เส้น บ่อบาดาลและระสูบน้ำโซล่าร์เซลล์ 49 แห่ง เป็นต้น โดยในช่วง 5 ปีที่ผ่านมา (2562 - 2566) กองทุนการปฏิรูปที่ดินเพื่อเกษตรกรรม ได้อนุมัติเงินเพื่อใช้ในการพัฒนาแหล่งน้ำไปแล้วทั้งสิ้น 203,760,820 บาท กระจายในพื้นที่ทั้ง 4 ภาค 54 จังหวัด นอกจากนั้นในการพัฒนาและเพิ่มรายได้ให้แก่เกษตรกร โดยการเกษตรที่เป็นมิตรกับสิ่งแวดล้อม คือ การพัฒนาการผลิตและจัดการฟาร์ม การพัฒนาการผลิตและการแปรรูป การพัฒนาการตลาด การอนุรักษ์และฟื้นฟูสภาพแวดล้อม รวมถึงพัฒนาด้านคุณภาพมาตรฐานการผลิตและสินค้า เช่น การรับรอง GAP และการส่งเสริมเกษตรอินทรีย์ เป็นต้น

สำหรับงานวันคล้ายวันสถาปนา ส.ป.ก. ครบรอบ 49 ปี มีกำหนดจัดกิจกรรมระหว่างวันที่ 5 - 7 มีนาคม 2567 ประกอบด้วยการจัดแสดงนิทรรศการแนวคิด “Fast Forward To the Future พลิกโฉม เพิ่มมูลค่า มุ่งสู่อนาคตที่ยั่งยืน” เพื่อเป็นการประชาสัมพันธ์และเพิ่มช่องทางการตลาดให้แก่สินค้าเกษตรในเขตปฏิรูปที่ดิน รวมทั้งมีการแสดงผลงานการพัฒนาอาชีพของเกษตรกรในเขตปฏิรูปที่ดินผ่านกิจกรรมสาธิตและฝึกปฏิบัติอาชีพเพื่อเปิดโอกาสการเรียนรู้ เผยแพร่ และนำความรู้ไปใช้ประโยชน์ในการพัฒนาอาชีพต่อไป และยังมีกิจกรรมการแสดงสินค้าเกษตรจากภาคต่าง ๆ ทั่วประเทศ